paragraph_text: Nedaleko su ubicirani ostaci rimske vile, a oko rta i uvale Stončica utvrđeno je više ležišta amfora i nalaz olovnog sidra što ukazuje na bogata hidroarheološka nalazišta. Izdužena pačetvorinasta prizemnica glavnim je pročeljem okrenuta prema moru. Središnji povišeni dio s terasom služi kao podnožje poligonalne kule svjetionika, koji se izdvaja svojom visinom od 28 m. Na vrhu je istaknuta profilirana šetnica s metalnom ogradom i visokom lanternom. Uzdužne strane zgrade imaju po pet prozorskih osi, a na začelju je kvadratni dodatak.